KOMISIJOS SPRENDIMAS
2009 m. sausio 23 d.
iš dalies keičiantis Europos Parlamento ir Tarybos reglamentą (EB) Nr. 725/2004 derinant jį su Tarptautinės jūrų organizacijos nustatyta bendrovių ir registruotųjų savininkų unikalių atpažinties numerių sistema
(pranešta dokumentu Nr. C(2009) 148)
(Tekstas svarbus EEE)
(2009/83/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. kovo 31 d. Europos Parlamento ir Tarybos reglamentą (EB) Nr. 725/2004 dėl laivų ir uostų įrenginių apsaugos stiprinimo (1), ypač į jo 10 straipsnio 1 ir 2 dalį,
kadangi:
(1)
Reglamentu (EB) Nr. 725/2004 priimtos tinkamos su jūrų transporto politika susijusios priemonės, kuriomis nustatyti bendrieji standartai, kaip Bendrijoje aiškinti, įgyvendinti ir kontroliuoti 2002 m. gruodžio 12 d. Tarptautinės jūrų organizacijos (TJO) diplomatinėje konferencijoje priimtus 1974 m. Tarptautinės konvencijos dėl žmogaus gyvybės apsaugos jūroje (SOLAS konvencija) ir Tarptautinio laivų ir uosto įrenginių (terminalų) apsaugos kodekso (ISPS kodeksas) pakeitimus.
(2)
Pagal SOLAS konvencijos priedo XI-2 skyrių privalomais tapę ISPS kodekso A dalies reikalavimai į Reglamentą (EB) Nr. 725/2004 įtraukti kaip II priedas.
(3)
2005 m. gegužės 20 d. JTO priėmė Rezoliuciją MSC 196(80), iš dalies keičiančią ISPS kodekso A dalyje nustatytus privalomuosius reikalavimus, susijusius su SOLAS konvencijos priedo XI-2 skyriumi. Todėl į Reglamento (EB) Nr. 725/2004 2 straipsnyje nurodytų galiojančių tarptautinių dokumentų atnaujintą redakciją įtraukiami ISPS kodekso pakeitimai.
(4)
ISPS kodekso pakeitimus Tarptautinė jūrų organizacija priima siekdama sustiprinti jūrų laivybos saugą, saugumą bei aplinkos apsaugą ir palengvinti su jūrų laivyba susijusio sukčiavimo prevenciją. Reglamento (EB) Nr. 725/2004 10 straipsnio 5 dalyje nustatyta atitikties tikrinimo tvarka neturėtų būti taikoma vidaus laivybos laivams ir uosto įrenginiams (terminalams), kuriais jie aptarnaujami, nes Rezoliucija MSC 196(80) padaryti ISPS kodekso pakeitimai - tai techninis ISPS kodekso nuostatų atnaujinimas.
(5)
Atitikties tikrinimo tvarka neturėtų būti taikoma ir tarptautinei laivybai, nes pagal Komisijos atliktą vertinimą nėra pavojaus, kad dėl tokio pakeitimo sumažės jūrų laivybos saugumas arba kad tas pakeitimas bus nesuderinamas su Bendrijos teisės aktais. Be to, nė viena valstybė narė neprašė Komisijos pradėti taikyti šią tvarką ir nepareiškė prieštaravimo, kad ISPS kodekso A dalies pakeitimai būtų įtraukti į susijusias teisines Bendrijos priemones, taikomas tarptautinei jūrų laivybai.
(6)
Susijusios valstybės narės vienbalsiai arba kvalifikuotąja dauguma (2) balsavo už tai, kad į Reglamento (EB) Nr. 725/2004 II priedą būtų įtraukti techniniai ISPS kodekso nuostatų atnaujinimai, susiję su laivais pagal Reglamento (EB) Nr. 725/2004 3 straipsnio 2 dalies apibrėžtį ir jų bendrovėmis.
(7)
Todėl Reglamento (EB) Nr. 725/2004 II priedą reikėtų atitinkamai iš dalies pakeisti.
(8)
Šiame sprendime numatytos priemonės atitinka pagal Reglamento (EB) Nr. 725/2004 11 straipsnio 1 dalį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Reglamento (EB) Nr. 725/2004 II priedas iš dalies keičiamas taip, kaip nurodyta šio sprendimo priede.
2 straipsnis
Nuo 2009 m. sausio 1 d. tarptautinei laivybai (pagal Reglamento (EB) Nr. 725/2004 3 straipsnio 1 dalį) valstybės narės taiko visus ISPS kodekso priedo A dalies 1 priedėlio ir 2 priedėlio nuostatų pakeitimus, priimtus 2005 m. gegužės 20 d. TJO rezoliucija MSC 196(80).
3 straipsnis
Nuo 2009 m. sausio 1 d. vidaus laivybai (pagal Reglamento (EB) Nr. 725/2004 3 straipsnio 2 dalies apibrėžtį) valstybės narės taiko visus ISPS kodekso priedo A dalies 1 priedo ir 2 priedo nuostatų pakeitimus, priimtus 2005 m. gegužės 20 d. TJO rezoliucija MSC 196(80).
4 straipsnis
Šis sprendimas skirtas valstybėms narėms.
Priimta Briuselyje, 2009 m. sausio 23 d.